ปรับ "วัลลภ" 2 แสนกรณีขนสัมภาระเกิน
ผลสอบ 'วัลลภ พุกกะณะสุต' กรณีขนสัมภาระเกิน ให้ปรับ 2 แสนบาท ส่วนความเหมาะสมกับตำแหน่งไม่ได้พิจารณาเพราะลาออกแล้ว
15 ม.ค. 2553

ผลสอบ 'วัลลภ พุกกะณะสุต' กรณีขนสัมภาระเกิน ให้ปรับ 2 แสนบาท ส่วนความเหมาะสมกับตำแหน่งไม่ได้พิจารณาเพราะลาออกแล้ว
นายอำพน กิตติอำพน ประธานกรรมการ บริษัท การบินไทย เปิดเผยผลการสอบสวนของคณะกรรมการตรวจสอบข้อเท็จจริง กรณีการร้องเรียนเกี่ยวกับการกระทำของกรรมการบริษัท ขนกระเป๋าสัมภาระ เที่ยวบินที่ TG 677 เส้นทางโตเกียว-กรุงเทพฯ เมื่อ 14 พ.ย.52 ว่า ให้นายวัลลภ พุกกะณะสุต อดีตกรรมการและประธานกรรมการ และนายพฤทธิ บุปผาคำ รองกรรมการผู้อำนวยการใหญ่ฝ่ายการพาณิชย์ จ่ายค่าปรับรวมเป็นเงิน 2 แสนบาท
ทั้งนี้ ผลสอบ ระบุว่า นายวัลลภ พร้อมด้วย นางจารุวรรณ  พุกกะณะสุต และ นางพิมใจ มัตสุโมโต นำสัมภาระ 30 ชิ้น น้ำหนัก 398 กก. เกินสิทธิที่ได้รับ 228 กก. ส่วนนายพฤทธิ มีสัมภาระจำนวน 10 ชิ้น น้ำหนัก 113 กก. โดยขนสัมภาระเกินสิทธิ 78 กก. ไม่ปรากฎหลักฐานว่ามีการอนุมัติน้ำหนักสัมภาระตามระเบียบบริษัท  ดังนั้น การขนสัมภาระเกินสิทธิที่ได้รับดังกล่าว ส่งผลให้บริษัทได้รับผลกระทบด้านรายได้
ส่วนการพิจารณาเกี่ยวกับความเหมาะสมในการดำรงตำแหน่งของนายวัลลภ นั้น คณะกรรมการได้พิจารณาเห็นว่า นายวัลลภ ได้ลาออกจากการเป็นกรรมการบริษัทแล้วจึงไม่ได้พิจารณาเรื่องนี้ ส่วนกรณีนายพฤทธิ ปรากฏว่าสัมภาระเป็นสินค้าตัวอย่างของบริษัท ที่ฝ่ายครัวการบินไทยฝากขึ้นเครื่อง